als_Latn dik_Latn sag_Latn
Shifrat bombastike të qeverisë për rritjen e punësimit me 80 mijë të punësuar më shumë për 2014 vihen përballë qëndrimeve që japin ekspertë të ekonomisë.
Kjo mrekulli në punësim sipas tyre është ironike, pasi kjo rritje e madhe e punësimit ka ardhur me një ekonomi të dobët, me më pak kredi, më pak investime, rënie nominale me 1% krahasuar me të njëjtën periudhë një vit më parë. “Sikur kjo të ishte e mundur, s’do kishte më as mjerim, as papunësi dhe as luftëra në këtë botë. E, meqë mrekullia paska ndodhur, ajo mund të vazhdojë dhe atëherë 140 mijë vende shtesë formale punësimi në sektorin privat jobujqësor, të premtuara prej rilindësve në katër vite qeverisëse – pjesë e 300 mijë vendeve të reja të punësimit përfshirë bujqësinë – do të krijohen shumë më shpejt”, shprehet deputeti i PD-së, Sherefedin Shehu. Duke analizuar shifrat zyrtare, nga tabelat e INSTAT-it vihet re se me pikënisje janar-mars 2013, në prill-qershor 2013, shtesa në punësim për çdo tremujor ishte afro një mijë veta, në korrik-shtator 2013 mbi 6 mijë veta, në tetor-dhjetor 2013 mbi 23 mijë veta, në janar-mars 2014 ishte 810 veta dhe në prill-qershor 2014 ishte 1652 veta, gjithsej në 15 muaj diçka më shumë se 33 mijë veta. Pra, sipas Shehut që këtu rrëzohet pretendimi rilindës që shtesa e punësimit ka ardhur nga programi i tyre dhe zbatimi i tij.
Aktualisht duhet theksuar se, mbi 90% e shtesës së punësimit formal ka ndodhur para janarit 2014, madje deri edhe në dhjetor, s’kish asgjë për të shënuar nga aksioni rilindës lidhur me punësimin. Jo vetëm kaq, por, sipas burime zyrtare, në muajt e parë të 2014, numri i të punësuarve formalë në sektorin prodhues, krahasuar me të njëjtën periudhë të 2013, ra me mbi 5 mijë veta, ose me mbi 7%. Po kështu në sektorin e transportit ra me afro 2,5 mijë veta, ose me mbi 15%. Edhe në ndërtim, një sektor ky prej vitesh në vështirësi e rënie, numri i të punësuarve praktikisht nuk ka ndryshuar krahasuar me një vit parë. Kjo është një rënie në pikiatë e punësimit formal në këta dy sektorë, që ka ndodhur për shkak të rënies po në pikiatë, në janar-mars 2014, të industrisë përpunuese dhe të transportit. Për industrinë prodhuese, kjo është një rënie kryesisht reale e punësimit, dhe jo kalim në informalitet, pasi bëhet fjalë për sipërmarrje më të mëdha e më të formalizuara se në sektorët e tjerë. Në sektorin e transportit, përfshirë atë me furgon, zhvillimet me siguri kanë shkaktuar edhe humbjen e vendeve reale të punës, edhe kalimin e një pjese të punësimit në informalitet.
als_Latn als_Latn als_Latn